આ ‘સંભારણા’ શ્રેણીના પ્રથમ પત્રના સંબોધીત વ્યક્તી વિપુલભાઈ તો તમારા ખાસ મીત્ર. એમને અહીં સંભારીને તરત જ તમને સંભારવાનું મળ્યું એ પણ મારું સદભાગ્ય. વિપુલભાઈનેય ખાસ યાદ કરી લેવાનું પણ અહી જરુરી રહેશે. ‘ઓપિનિયન’ને દસકો વીત્યો એ નીમીત્તે તેમના દ્વારા લંડનમાં યોજાયેલા કાર્યક્રમમાં તમારા પ્રમુખપદેથી જે વ્યાખ્યાન થયું તેનો ઉલ્લેખ આજના પત્રમાં ન કરું તો પત્ર અધુરો જ રહે. એ વ્યાખ્યાન ઓપિનિયનમાં વાંચીને એ લેખમાં રહેલા સંદર્ભોની યાદી કરવા હું બેઠો હતો ! બે ફુલસ્કેપ ભરાયા પછી કંટાળીને અટકી ગયો હતો !! એ લેખમાંના સંદર્ભોનો અભ્યાસ કરવા જેવો છે. અગણીત એવા ને એટલા સંદર્ભોથી છલકાતો એ લેખ કેટકેટલી વીગતો પુરી પાડનારો છે તે તો જે એને ફરી હાથમાં લઈને વાંચે તે જ જાણી શકે. પત્રકારત્વનું શીખનાર તો ખરાં જ પણ એમાં ગળાડુબ કહેવાતા પત્રકારોએ પણ આ સંદર્ભોમાં જવા જેવું છે. જોકે આ કાંઈ એ લેખ પુરતું મર્યાદીત નથી. પ્રકાશભાઈના લેખોમાં ઢગલાબંધ એ પડેલા જ હોય છે.